Metrobeampte, veiligheidswag vas ná man se skietdood(Argieffoto: Kent Williamson) ŉ Metropolisiebeampte en ŉ veiligheidswag van ŉ private maatskappy is in hegtenis geneem in verband met die skietdood van ŉ 41-jarige man van Vosloorus in Ekurhuleni, Gauteng. Volgens Sontaga Seisa, waarnemende woordvoerder van die onafhanklike polisieondersoekdirektoraat (Opod), is die man Sondag in sy erf doodgeskiet. “Beamptes van die Ekurhuleni-metropolisie het gister die gebied gepatrolleer toe hulle glo opgemerk het dat mense by ŉ taverne drink.” Die beamptes was op die patrollie ten einde te verseker dat daar voldoen word aan die regulasies van die tydperk van 21 dae van afsondering. Geen plekke mag in dié tyd drank verkoop nie. “Die beamptes wou glo oortreders in hegtenis neem toe hulle glo deur lede van die gemeenskap aangeval is. Die beamptes het rubberkoeëls afgevuur.” Die oorledene was vermoedelik een van die mans wat in die taverne was. “Daar word verder beweer die oorledene is tot by sy huis se stoep gevolg waar hy doodgeskiet is.” Vier kinders, onderskeidelik vyf en ses jaar oud en ŉ 11-jarige tweeling, is tydens die voorval gewond en na ŉ nabygeleë hospitaal geneem vir behandeling, het Seisa gesê. Opod se ondersoekers was gister en vanoggend weer op die toneel vir verdere ondersoek. Twee mans is intussen geïdentifiseer as verdagtes in die saak en is in hegtenis geneem op aanklagte van moord en poging tot moord. Volgens Seisa is die verdagtes ŉ 34-jarige metropolisiebeampte en ŉ 45-jarige veiligheidswag van ŉ private maatskappy. Die verdagtes sal na verwagting Dinsdag in die Boksburg-streekhof verskyn. Opod se ondersoek na die voorval duur voort.